На основу члана 214. Закона о енергетици („Службени гласник РС”, број 145/14) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др закон),

Влада доноси

УРЕДБУ   
О ДОПУНИ УРЕДБЕ О УСЛОВИМА ИСПОРУКЕ И СНАБДЕВАЊА ЕЛЕКТРИЧНОМ ЕНЕРГИЈОМ

Члан 1.

У Уредби о условима испоруке и снабдевања електричном енергијом („Службени гласник РС”, број 63/13), после главе II. додаје се глава IIa и чл. 17a -17г, који гласе:

„IIа Поступак прикључења објекта купца на дистрибутивни систем електричне енергије у поступку обједињење процедуре

Члан 17а

Подносилац захтева за прикључење објекта на дистрибутивни систем електричне енергије у поступку обједињене процедуре у складу са законом којим се уређује изградња објеката, јесте лице по чијем захтеву се покреће поступак прикључења објекта, у оквиру те процедуре (у даљем тексту: подносилац захтева).

Подносилац захтева, уз пријаву радова за објекат који се гради и прикључује на дистрибутивни систем електричне енергије, коју подноси у складу са законом којим се уређује изградња објеката, доставља надлежном органу преко Централног информационог система (у даљем тексту: ЦИС) правилно попуњен и потписан типски уговор o изградњи прикључка на дистрибутивни систем електричне енергије (у даљем тексту: типски уговор), који му је достављен у поступку издавања локацијских услова, у складу са законом којим се уређује изградња објеката, односно изјаву о прихватању тог уговора састављену у форми електронског документа, у складу са законом којим се уређује електронско пословање.

Типски уговор, нарочито садржи податке о: трошковима прикључења који обухватају трошкове изградње прикључка и део трошкова система насталих због прикључења објекта (у даљем тексту: трошкови прикључења), року и начину плаћања и року изградње прикључка и састављен је у форми електронског документа, у складу са законом којим се уређује електронско пословање.

Члан 17б

Даном уплате износа на име трошкова прикључења из типског уговора наступа обавеза оператора дистрибутивног система електричне енергије да приступи изградњи прикључка, да у року за извођење радова из типског уговора изгради прикључак, као и да обавести надлежни орган о завршетку радова на изградњи прикључка, без обавезе подносиоца захтева да га додатно обавештава о извршеној уплати.

Члан 17в

Подносилац захтева, након завршетка изградње објекта, подноси захтев за прикључење објекта надлежном органу из члана 17а став 2. ове уредбе преко ЦИС.

Уз захтев за прикључење из става 1. овог члана прилаже се:

1. употребна дозвола или изјава извођача радова, са потврдом одговорног извођача радова да су уређаји и инсталације изведени у складу са прописима и стандардима који важe за поједине врсте радова, инсталација и опреме и извештајем о исправности те инсталације, коју је извођач радова сачинио у складу са актом којим се уређују технички услови за електричне инсталације ниског напона, за објекaт који се прикључује на напонски ниво до 1 kV, односно употребна дозвола за објекат који се прикључује на напонски ниво изнад 1 kV;
2. информација о броју и датуму закључења уговора о снабдевању, врсти уговора, периоду снабдевања, снабдевачу и крајњем купцу.

У случају да са крајњим купцем није закључен уговор о потпуном снабдевању, подносилац захтева поред информације из става 2. тачка 2) овог члана прилаже и:

1) информацију о броју и датуму закључења уговора којим је уређена балансна одговорност са оператором преносног система електричне енергије и

2) информацију о броју и датуму закључења уговора којим је уређен приступ систему са оператором дистрибутивног система електричне енергије.

Ако је за прикључење објекта на напонски ниво изнад 1 kV потребно прикључење трансформаторске станице и/или подземног или надземног вода, достављају се и други докази наведени у условима за пројектовање и прикључење, који су прибављени у процедури издавања локацијских услова.

Члан 17г

Оператор дистрибутивног система електричне енергије, у року од осам дана од дана пријема захтева за прикључење од надлежног органа преко ЦИС проверава испуњеност услова за прикључење и ако су испуњени сви услови издаје одобрење које је извршно даном доношења и врши прикључење тог објекта на дистрибутивни систем електричне енергије.

Укупан рок оператора дистрибутивног система електричне енергије за прикључење објекта је 15 дана од дана подношења захтева за прикључење.

Одобрење из става 1. овог члана садржи и коначни обрачун трошкова прикључења на дистрибутивни систем електричне енергије.

У случају да се трошкови прикључења исказани у обрачуну из става 3. овог члана разликују од износа трошкова прикључења уплаћеног по типском уговору, подносилац захтева накнадно врши уплату те разлике или му оператор дистрибутивног система електричне енергије врши повраћај више плаћеног износа.ˮ

Члан 2.

Поступци прикључења објекта купца на дистрибутивни систем електричне енергије у поступку обједињене процедуре, који су започети пре ступања на снагу ове уредбе, а у којима у оквиру издавања локацијских услова није достављен типски уговор, наставиће се на тражење подносиоца захтева, коме ће оператор дистрибутивног система електричне енергије непосредно, без одлагања, доставити тај уговор на потпис.

У случају из става 1. овог члана подносилац захтева доставља надлежном органу потписан типски уговор, а у складу са одредбом члана 17а став 2. ове уредбе.

Члан 3.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број : 110-11292/2018

У Београду, 22. новембра 2018. године

ВЛАДА

ПРЕДСЕДНИК

Ана Брнабић, с.р